paragraph_text: 22° halo ili mali halo je halo u obliku kruga oko Sunca ili Mjeseca, koji ima kutni polumjer 22° i kutnu širinu približno 1,5°, najčešći je od svih haloa (90% slučajeva). Nastaje otklonom na kristalnim prizmicama s kutom 60° kao svjetlosni prsten, često prljavo crven ili smećkaste boje, katkada bjelkaste boje. Idući prema vanjskom rubu prstena, zapaža se bijeli veo, kojemu jakost (intenzitet) prema vani opada, a nastaje preklapanjem boja.